作者:皮日休
標題:虎丘寺殿前有古杉一本，形狀醜怪，圖之不盡，況百卉競媚，若妒若媢，唯此杉死抱奇節，髐然闖然，不知雨露之可生也，風霜之可瘁也，乃造化者方外之材乎？遂賦三百言以見志
內容:種日應逢晉，枯來必自隋。鱷狂將立處，螭鬥未開時。卓犖擲槍幹，叉牙束戟枝。初驚蟉篆活，複訝獝狂痴。勁質如堯瘦，貞容學舜黴。勢能擒土伯，醜可駭山祇。虎爪拏巖穩，虯身脫浪欹。槎頭禿似刷，枿觜利於錐。突兀方相脛，鱗皴夏氏胝。根應藏鬼血，柯欲漏龍漦。拗似神荼怒，呀如猰貐饑。朽癰難可吮，枯瘇不堪治。一炷玄雲拔，三尋黑槊奇。狼頭gR窣豎，蠆尾掘攣垂。目燥那逢爟，心開豈中鈹。任苔為疥癬，從蠹作瘡痍。品格齊遼鶴，年齡等寶龜。將懷宿地力，欲負拔山姿。未倒防風骨，初僵負貳屍。漆書明古本，鐵室抗全師。碨礧還無極，伶俜又莫持。堅應敵駿骨，文定寫bm皮。蟠屈愁淩剎，騰驤恐攫池。搶煙寒嶱gi，披蔦靜褵褷。威仰誠難識，句芒恐不知。好燒胡律看，堪共達多期。寡色諸芳笑，無聲眾籟疑。終添八柱位，未要一繩維。盡日來唯我，當春玩更誰。他年如入用，直構太平基。